C 421/36
HU
Az Európai Unió Hivatalos Lapja
2022.11.4.
1.
MELLÉKLET
Szinergiák az uniós küldetésekkel Az éghajlatváltozáshoz való alkalmazkodásra irányuló uniós küldetés Az éghajlatváltozáshoz való alkalmazkodásra irányuló küldetés célja, hogy legalább 150 európai régiót, helyi önkormányzatot és közösséget támogasson az éghajlatváltozás hatásaival szembeni ellenálló képesség 2030-ig történő elérésére irányuló erőfeszítéseikben.
A küldetés általános támogatást fog nyújtani a régióknak, a helyi önkormányzatoknak és a közösségeknek abban, hogy az éghajlati kockázatokat és lehetőségeket jobban megértsék, felkészüljenek rájuk és kezeljék azokat, felgyorsítsák az éghajlatváltozás hatásaival szembeni ellenállóképességet lehetővé tevő átállásukat, és legalább 75 nagyszabású helyszíni fellépéssel demonstrálják az éghajlatváltozáshoz való alkalmazkodást.
A változás kulcsfontosságú tényezőit jelentő tagállamok, régiók és helyi önkormányzatok, ezért részvételük kulcsfontosságú szerepet fog játszani e küldetés végrehajtásában.
Emellett új technológiákat is bevezethetnek, kísérletezhetnek a helyi szükségleteket kielégítő innovatív megoldásokkal, és segíthetik a különböző érdekelt feleket az éghajlatváltozás hatásaival szembeni ellenálló képesség elérésében.
A küldetés célkitűzései összhangban vannak az ERFA azon szakpolitikai célkitűzéseivel (1), hogy az innovatív és intelligens gazdasági átalakulás, valamint a regionális IKT-konnektivitás előmozdítása révén versenyképesebb és intelligensebb Európa jöjjön létre.
Hozzájárul továbbá ahhoz a szakpolitikai célkitűzéshez, hogy megvalósuljon egy zöldebb, alacsony széndioxid-kibocsátású átalakulás, amely egy nettó nulla szén-dioxid-kibocsátású gazdaság és reziliens Európa irányába mutat, és ennek érdekében előmozdítja a tiszta és igazságos energetikai átmenetet, a zöld és kék beruházásokat, a körforgásos gazdaságot, az éghajlatváltozás enyhítését és az ahhoz való alkalmazkodást, a kockázatmegelőzést és -kezelést, valamint a fenntartható városi mobilitást.
Az e prioritások keretében nyújtott finanszírozást például az éghajlatváltozáshoz való alkalmazkodást célzó megoldások fokozására lehetne mozgósítani, felhasználva a Horizont Európa által mozgósított finanszírozással való szinergiákat.
A régiók és a helyi önkormányzatok is aláírhatják a küldetési chartát, kifejezve hajlandóságukat a többi aláíróval való együttműködésre és koordinációra annak érdekében, hogy a saját területükön az éghajlatváltozáshoz való alkalmazkodással kapcsolatos céljaik elérése céljából mozgósíthassák az erőforrásokat és kidolgozhassák a szükséges műveleteket.
A küldetések végrehajtásával foglalkozó platform támogatni fogja a régiókat és a helyi önkormányzatokat, például az ismeretekhez és a technikai segítségnyújtáshoz való hozzáférés biztosításával.
A finanszírozás a Horizont Európa éghajlatváltozáshoz való alkalmazkodással kapcsolatos kutatási és innovációs projektjeire irányuló munkaprogramok alapján fog rendelkezésre állni, amelyek az ERFA-val fennálló potenciális szinergiák kihasználásával hajthatók végre.
Az EU rákellenes küldetése A rák elleni küldetés, az európai rákellenes tervvel együtt 2030-ig több mint 3 millió ember életét kívánja javítani a megelőzés, gyógyítás, valamint a rákban szenvedők és családjuk hosszabb és jobb élete révén.
Ez az általános cél összhangban van az ERFA szociálisabb és befogadóbb Európára vonatkozó szakpolitikai célkitűzésével.
A tervek szerint digitális infrastruktúrák létrehozásával támogatják a rák elleni küzdelemmel kapcsolatos kutatást és innovációt (K+I).
Az UNCAN.eu platform különböző típusú és különböző forrásokból származó adatokat gyűjt.
A Rákbetegek Digitális Európai Központja, mint virtuális központ lehetővé teszi a rákbetegek és túlélők számára egészségügyi adataik feltöltését és az informálódást.
A magas színvonalú rákkezeléshez való hozzáférés terén mutatkozó egyenlőtlenségek kezelése érdekében támogatni fogják a rák ellenes küzdelmet segítő átfogó infrastruktúrákat, például a kutatási kapacitások megerősítése, valamint a tagállamok és régiók hálózatának létrehozása révén.
A tervezett műveletek végrehajtásában döntő fontosságú a tagállamok, a régiók és a helyi önkormányzatok részvétele, mivel elsősorban ők felelősek egészségügyi rendszerük megszervezéséért.
Például a korai szűréshez vagy az innovatív rákkezelésekhez való hozzáférés javítása érdekében jelentős beruházásokra lesz szükség az infrastruktúra, a berendezések, a digitalizáció, az egészségügyi munkaerő és az új ellátási modellek területén, ideértve a vidéki és távoli területeken élő betegek elérését célzó távorvoslási megoldásokat is.
Az ERFA jelentős szerepet játszik a rák elleni küzdelem javításában.
Számos régió rendelkezik intelligens szakosodási stratégiával az egészségügy területén, beleértve a rák elleni küzdelmet is.
A meglévő projektekben hatalmas lehetőségek rejlenek arra, hogy hozzájáruljanak a küldetés célkitűzéseihez.
A régiókat arra fogják ösztönözni, hogy az uniós prioritásokhoz igazodva, az intelligens szakosodási prioritásoknak a rák elleni küzdelemmel kapcsolatos innováció felé terelésével további K+I-beruházásokat hajtsanak végre.
Hasonlóképpen, az Interreg a határokon átnyúló, transznacionális és régióközi együttműködés megerősítése révén támogathatja azokat a rákbetegeket, akik egy másik országban kívánnak egészségügyi ellátást igénybe venni.
(1) Az Európai Parlament és a Tanács (EU) 2021/1058 rendelete (2021. június 24.) az Európai Regionális Fejlesztési Alapról és a Kohéziós Alapról, 3. cikk.